Els resultats preliminars de la investigació també indiquen un increment del consum d'ansiolítics i antidepressius   ACN Barcelona.-Un 24,3% dels catalans podria haver patit ansietat durant el confinament i un 20,8% depressió, segons els resultats preliminars d'un estudi quantitatiu sobre l'impacte social de la pandèmia de covid-19. Aquests primers resultats també posen de manifest que l'ansietat moderada o severa i la depressió afecta més les dones, els joves i les persones d'origen estranger. D’altra banda, en relació als estils de vida, s’ha detectat un augment del consum d’ansiolítics i antidepressius (31,1%), ha augmentat el consum de televisió o plataformes digitals (66,2%) i de les xarxes socials (Instagram, Facebook, Twitter, etc.) en un 71,8%. Els resultats s'han extret de més de 3.700 respostes a una enquesta en línia que segueix oberta. Un 17,4% de les persones viuen soles durant el confinament, i el 54,5% compartia l’habitatge amb altres persones. El 32,4% viu el confinament amb un o dos menors i el 13% conviu amb una o dues persones en situació de dependència.  Convivència  D’entre els enquestats que conviuen amb altres persones durant el confinament, el 38,7% estaven una mica o moderadament preocupades per la convivència i el 7,1% estaven bastant o molt preocupades.  Respecte de les condicions dels habitatges on es passa el confinament, el 10,7% no disposen de cap espai exterior (balcó, terrassa o jardí). Violència  Un 2,2% de les persones enquestades han declarat que han patit algun tipus de violència (emocional, física o econòmica) durant el confinament, un 2,8% en el cas de les dones i un 1,7% en el cas dels homes.  De les persones que han declarat violència, el 62% han reportat un augment d’aquesta durant el confinament, entre les quals destaca que el 64,7% de les dones que ha patit aquest augment de la violència té ansietat severa o moderada, mentre que en els homes que declaren que ha augmentat la violència, un 33,3% té depressió lleu.  En relació a la depressió en les dones, s'observa que el 49,2% de les que té depressió moderada, moderadament severa i severa ha patit violència. La violència de gènere és major que cap altre tipus de violència a la llar. Preocupació per la covid-19 El 64,6% dels participants estan poc preocupats per contraure COVID-19. No obstant, el 26% dels enquestats sí que estan bastant o molt preocupats. Pel que fa a l’estigma, el 15,3% de persones diagnosticades amb covid-19 o amb simptomatologia compatible han tingut por o vergonya d’explicar-ho a altres persones per si eren percebudes o tractades de forma negativa.  Economia Dels resultats preliminars de l'informe destaca també que rop del 80% de les persones enquestades considera que la pandèmia representa un problema greu per a la seva economia. Estudi La recerca feta fins ara, de tipus quantitatiu, es complementarà amb un estudi de metodologia qualitativa que permetrà recollir mitjançant entrevistes telefòniques els relats sobre les vivències i experiències del confinament. Un total de 950 persones han deixat ja a l’enquesta el seu telèfon o email de forma voluntària i properament s’iniciaran les entrevistes. En següents fases del projecte, es durà a terme un estudi transversal poblacional mitjançant enquesta online passats sis mesos de l’actual per conèixer la vivència del confinament i els possibles canvis en la situació personal i laboral. D’altra banda, l’estudi s’ampliarà a països llatinoamericans com el Brasil, Equador, Mèxic i Xile per poder comparar l'impacte social. Duen a terme la recerca un grup d’investigadors de la Fundació Institut Universitari per a la recerca a l'Atenció Primària de Salut Jordi Gol i Gurina (IDIAPJGol), en col·laboració amb l’Institut Català de la Salut (ICS), la Red de Investigación en Actividades Preventivas y Promoción a la Salud (redIAPP) i Salud entre Culturas (SEC).


La Federació de Professionals de la Seguretat Pública de Catalunya (Fepol) ha afirmat en un comunicat que el requeriment del Ministeri d'Hisenda contra la convocatòria de 500 noves places de Mossos d'Esquadra és una "represàlia" com a resposta a l'anunci de convocatòria del referèndum del pròxim 1 d'octubre. En un comunicat, també qualifica aquesta mesura com una "provocació conscient i un acte maldestre i d'absoluta irresponsabilitat política" del govern espanyol. En aquest sentit, avisa que la conseqüència serà un "greuge per a la seguretat pública i per a tots els ciutadans de Catalunya" i ha recordat que continua activat el nivell d'alerta terrorista 4, una circumstància que "fa més necessària aquesta convocatòria per tal de protegir tota la ciutadania". Així mateix, l'entitat ha expressat la seva condemna "enèrgica" i la seva "preocupació per la instrumentalització" que asseguren que estan patint i alerten que des del 2011 no s'ha fet cap convocatòria pública de noves places al cos. "Això vol dir que el dèficit d'efectius se supleix amb sobreesforç i professionalitat dels efectius que hi treballen", subratlla Fepol en un comunicat. La Fepol també subratlla que el requeriment d'Hisenda es produeix després que el govern de Mariano Rajoy "hagi compensat" amb 4.800 MEUR el govern basc a canvi del vot favorable del PNB als pressupostos, mentre Catalunya "s'exposa a un greu risc a tots els ciutadans al denegar-nos uns quantitat molt menor". En aquest sentit, assenyala que la integració de l'Ertzaintza dins de la Junta de Seguretat és una mostra "d'aquesta estratègia de provocació" i "crispació" i lamenta un "greuge comparatiu" amb la policia basca. Per tot plegat, ha reclamat als actors polítics que "actuïn amb el rigor que el seu càrrec exigeix" i que "l'actual situació política no condicioni la convocatòria prevista".

Summary: Fepol veu una "represàlia" i una "provocació conscient" el requeriment d'Hisenda contra les 500 noves places de Mossos


Els membres del CDR s'han retirat dels accessos del Centre Integral de Mercaderies (CIM) del Vallès després de gairebé quatre hores de protesta. Els manifestants han arribat de diversos municipis com Sabadell, Terrassa, Manresa o Berga i s'han concentrat a les portes d'aquest recinte amb piles de pneumàtics des de dos quarts de deu del matí. En un dels accessos, el que està a tocar de l'AP-7, els membres del CDR han encès una d'aquestes barricades i ha calgut la intervenció dels Bombers de la Generalitat per apagar les flames. Durant la protesta s'han viscut moments de tensió entre els manifestants i alguns transportistes i ha estat necessària la intervenció dels Mossos d'Esquadra per calmar els ànims. Fins el lloc també s'hi han desplaçat una desena de furgonetes dels antiavalots que finalment no han actuat. Els membres del CDR s'han concentrat a les vuit del matí a l'aparcament del centre comercial Alcampo de Sant Quirze del Vallès i s'han desplaçat fins una zona d'estacionament de vehicles de Santa Perpètua de Mogoda. D'allà s'han dividit en dos grups i s'han adreçat fins els dos accessos del CIM Vallès. Pel camí s'han aturat a una àrea d'horts on hi tenien guardades piles de rodes que han utilitzat per crear barricades.  Els manifestants de l'accés nord del CIM han amuntegat algunes d'aquestes rodes en un dels vials proccedents de l'autopista AP-7 i les han encès creant una columna de flames i fum que els Bombers de la Generalitat han apagat.  Durant tot el matí els membres del CDR s'han concentrat pacíficament pronunciant càntics com "1-O, ni oblit ni perdó", "llibertat presos polítics" o "el nostre conseller és a la presó". També han cantat els Segadors i han exhibit estelades i pancartes a favor de la República.  Alguns dels transportistes que volien entrar a l'interior del CIM Vallès s'han mostrat molestos amb la concentració i s'ha viscut un moment de tensió quan un conductor s'ha adreçat als manifestants i amb actitud amenaçadora ha començat a retirar rodes i desmuntar una de les barricades. Els membres del CDR l'han escridassat i alguns s'hi ha encarat. Agents dels Mossos d'Esquadra han intervingut per calmar els ànims.  A banda, una desena de furgonetes dels antiavalots dels Mossos d'Esquadra s'han repartit en els dos accessos al CIM Vallès i diversos agents s'han encarregat de regular el trànsit, ja que la protesta ha generat retencions a l'AP-7 i als voltants d'aquest recinte.  Empleats de la concessionària han assumit les tasques de neteja de les zones afectades per les flames per poder-hi restablir la circulació.

Summary: Els membres del CDR es retiren dels accessos al CIM Vallès després de gairebé quatre hores


L'expresident de la Generalitat defensa que l'executiu català ha d'aguantar la posició i donar un "espai de confiança" a Sánchez ACN Barcelona.-L'expresident de la Generalitat Carles Puigdemont ha assegurat que el seu Govern no es va plantejar aturar el referèndum de l'1-O perquè els ciutadans continuaven anat als col·legis amb una actitud cívica i de respecte tot i l'actuació policial. En una entrevista a Rac 1 un any després de l'1-O, Puigdemont ha reivindicat que "la màxima unitat i el compromís cívic" van fer possible el referèndum i ha afegit que amb aquests dos ingredients s'aconsegueixen els "grans èxits de país". Preguntat per les crítiques de l'exconsellera Clara Ponsatí que no veu que el Govern avanci cap a la República, Puigdemont ha discrepat i ha defensat que "aguantar la posició i esperar oportunitats" també és una manera de fer la República. Així mateix, ha afirmat que s'ha de deixar un "espai de confiança" al president del govern espanyol, Pedro Sánchez, perquè faci la seva proposta per a Catalunya. Puigdemont ha afirmat que l'1-O va ser una acció feta "amb la gent del poble" i ha afegit que quan hi ha un poble en marxa i en moviment, no es pot aturar. L'expresident ha lamentat que davant l'evidència que el referèndum no es podia aturar, l'estat espanyol va optar per "la pitjor de les actituds" i ha considerat que se'n va adonar massa tard, "quan el mal ja estava fet". Atribueix el fet que les càrregues policials van disminuir a la tarda al fet que algú va veure que el referèndum era inevitable i va decidir retirar una "ofensiva tan violenta". Tot i l'actuació dels cossos de seguretat espanyols, Puigdemont ha assegurat que el seu govern no es va plantejar aturar el referèndum. Ha explicat que en un moment va rebre la reflexió de la secretària general d'ERC, Marta Rovira, explicant-li que davant la intensitat de l'agressió algú havia plantejat aturar la votació però que s'havia descartat perquè la gent continuava anant als col·legis amb una actitud de civisme i respecte. Puigdemont ha explicat que al llarg de la jornada de l'1-O no va parlar directament amb ningú del govern espanyol del PP i que des que Pedro Sánchez es president de l'executiu no ha parlat amb ell. Respecte les crítiques de l'exconsellera Ponsatí, que no veu accions de l'actual govern català cap a la República, Puigdemont ha defensat que el Govern ha d'aguantar la posició i esperar "oportunitats". A més, ha remarcat que el govern espanyol actual no és el mateix de fa un any. I ha considerat que el "més correcte" és que s'atorgui un "espai de confiança" a Sánchez perquè pugui formular la seva proposta política per a la resolució del conflicte. Així mateix, ha afegit que sempre hi ha hagut independentistes que volen anar més ràpid i ho ha emmarcat en la diversitat del país. Respecta l'acció "no violenta" dels CDR, però no és la seva via Preguntat per les accions dels CDR d'aquest dilluns que estan tallant diverses carreteres i carrers, Puigdemont ha considerat que l'acció no violenta és una acció "respectada" però també ha afegit que no és la seva via. En aquest sentit, ha recordat que en el moment que va tenir responsabilitats, va seguir la via d'oferir diàleg i lleialtat al mandat de l'1-O. Com ja ha dit en altres ocasions, l'expresident ha qualificat d'error que el 10 d'octubre suspengués els efectes de la declaració d'independència.

Summary: Puigdemont assegura que el Govern no es va plantejar aturar el referèndum i apel·la a "la unitat i el compromís cívic"


Oriol Junqueras ha acusat el TS, que avui li ha denegat la immunitat com a eurodiputat en contra de la sentència del TJUE, de situar Espanya "fora de la llei europea". A través de Twitter, l'exvicepresident del Govern ha fet arribar un missatge en què lamenta que "a Europa van dictar justícia, a l'Estat es dicta presó i persecució". Amb tot, el president d'ERC adverteix que "la democràcia sempre guanya", i anuncia que continuarà "lluitant" pels drets dels ciutadans i per la llibertat. Aquest mateix dijous, el partit republicà ha anunciat que presentarà un recurs de súplica i accions judicials per la immunitat de Junqueras, i ha demanat "protecció" a l'Eurocambra, que abans de la decisió del Suprem ja l'havia considerat eurodiputat.

Summary: Junqueras acusa el Suprem de situar Espanya "fora de la llei europea"


El conductor d'un turisme ha mort aquest divendres al matí en un xoc frontal a la C-63 a Anglès (Selva), en sentit Brunyola. Els Mossos d'Esquadra han rebut l'avís cap a tres quarts de deu del matí. Per causes que encara s'estan investigant, un turisme i una furgoneta han col·lidit frontalment. El conductor de la furgoneta ha resultat ferit greu i ha estat traslladat a l'Hospital Josep Trueta de Girona. Amb aquesta víctima, ja són 59 les persones que han mort en accident de trànsit aquest any a la xarxa viària interurbana de Catalunya. ((En aquesta actualització s'afegeix que la víctima mortal de l'accident és veí d'Amer)) Arran de l'accident, s'han activat cinc dotacions dels Mossos d'Esquadra, quatre dotacions dels Bombers de la Generalitat, que s'han fet càrrec de les tasques d'excarceració, i una ambulància i un helicòpter del Sistema d'Emergències Mèdiques (SEM). La carretera ha quedat tallada en les dues direccions. Segons informa el Servei Català de Trànsit (SCT), la víctima mortal de l'accident és un home de 86 anys i veí d'Amer. El d'Anglès és el segon accident mortal en 24 hores a les comarques gironines després que el jove que va resultar ferit crític al sinistre d'ahir a la "carretera de vergonya", a l'alçada de Bescanó, perdés la vida aquesta nit a l'hospital.

Summary: ACTUALIZACIÓ:Un mort i un ferit greu en un xoc frontal a la C-63 a Anglès


La nova radiotelevisió valenciana es dirà ‘À.’ i es llegirà ‘À punt’, segons que ha informat el Consell Rector de la Corporació Valenciana de Mitjans de Comunicació aquest dimecres a través d’un comunicat. Aquesta ha estat la proposta escollida pel Consell Rector, que ha analitzat r totes les propostes que han arribat després del concurs públic obert per escollir el nom i la identitat gràfica. El concurs marcava com a requisits els de promocionar la llengua i la cultura valenciana, que contribueixi a la vertebració del territori i que es tracti d’una proposta inèdita, de fàcil lectura i interpretació i concebuda per durar en el temps.  Segons que ha informat el Consell Rector, els motius per escollir el com són que la lletra ‘À’ està inclosa al nom de les tres demarcacions valencianes, és la primera lletra de l’abecedari i representa l’inici, la inauguració d’una cosa nova. “Exhaurit el criteri dels números, s’ha escollit la primera lletra”, ha remarcat el Consell Rector, que ha afegit que l’accent obert, l’à tònica en valencià “és un fet característic de la nostra llengua”.  L’Estudi Menta, Dídac Ballester i l’agència Aftershare són els tres encarregats de desenvolupar la proposta gràfica de la nova ràdiotelevisió.  D’altra banda, el Consell Rector ha acordat nomenar la periodista Empar Marco com a nova directora general de la Societat Anònima de Mitjans de Comunicació de la Comunitat Valenciana, la qual ha pres possessió del seu càrrec.

Summary: La nova radiotelevisió valenciana es dirà 'À.' i es llegirà ‘À punt’


El fort increment de les Terres de l'Ebre, amb un 4,9%, va situar aquestes comarques com les més expansives de Catalunya durant el 2015. Els motors de l'expansió d'aquest territori van ser les activitats energètiques, que van incrementar un 6%, juntament amb els serveis, amb un 5,2%, principalment per un augment de les pernoctacions hoteleres. Pel que fa al Camp de Tarragona, l'increment va ser del 3,3%, en la línia de la mitjana del país. En aquestes comarques es va detectar un intens increment del sector serveis amb un 4,1%, i de la indústria manufacturera amb un 2%. En el conjunt de la demarcació, l'increment va assolir el 3,7%, una mica per sobre de la mitjana de Catalunya del 3,4%, segons les dades de l'Anuari Econòmic Comarcal de BBVA CX. El Catedràtic Emèrit d’Economia Aplicada de la UAB, Josep Oliver, i el Director de Zona de BBVA a Tarragona, Joan Marin, han presentat avui a Tarragona l'Anuari Econòmic Comarcal 2016 de BBVA CX. Oliver ha subratllat que, des del 2007, no es veia un creixement mitjà tan elevat a Catalunya, tot i que ara els punts de partida són més baixos. L'estudi reflecteix com, a la demarcació tarragonina, són les comarques ebrenques qui lideren la millora del creixement català, amb un 4,9%, mentre que el Camp de Tarragona, amb un 3,3% presenten registres més en la línia de la mitjana del país. En tots dos casos, es percep una notable “terciarització” de l’economia, cada cop més depenent dels serveis. En el cas de les Terres de l'Ebre, l'augment del seu Valor Afegit Brut (VAB) les va situar per sobre del segon conjunt de comarques en ordre de creixement, les Centrals amb un 4,3%.  Oliver ha subratllat que, per primera vegada des de la recessió, el sector de la construcció a la demarcació va créixer per damunt del 2,5%, tot i que encara acumula una davallada de més del 40% des de l’any 2010. Després que l’any 2006 s’iniciessin 24.833 habitatges al Camp i l’Ebre, el sector va tocar fons el 2014 amb tan sols 226. L’any 2015 va iniciar una lenta recuperació, assolint els 486 habitatges iniciats, i Oliver ha pronosticat que, enguany, la xifra podria arribar al miler al conjunt de la demarcació.  Segons el catedràtic, tot apunta que l’any vinent els sectors industrial, constructiu i de serveis mantindran un creixement de l’ordre del 3,5%. “Acumularem tres anys de recuperació”, ha destacat. De cara al 2017, les perspectives són també favorables, però més contingudes, amb un creixement que s’estima en el 2,5%. Oliver constata que els anys 2015 i 2016 formen part “del procés de sortida molt definitiva de la crisi en taxa de creixement”, tot i que encara falten almenys cinc anys, al seu parer, per recuperar els nivells d’ocupació, benestar i la resta dels “estralls de la crisi”.  L'Ebre, en detall La indústria a les Terres de l’Ebre va créixer el 2015 un 5,5%, especialment per un bon any energètic. A aquest sector s'hi va sumar l'activitat terciària, que també va créixer amb intensitat, un 5,2% respecte el 3,6% de Catalunya. Per contra, el sector primari es va contreure, amb un -1,2%, i la construcció només va créixer un 1,2%. L'alça dels serveis expressa, segons Oliver, la recuperació de l'activitat turística, amb un augment de les pernoctacions hoteleres a les Terres de l'Ebre del 20,5%, després d’un estancament entre el 2011 i el 2014. Aquest impacte es va traduir en augments de l'hostaleria (13,4%), el comerç (6,7%) i transports i emmagatzematge (4,3%). A més, el fort increment del sector industrial a les Terres de l’Ebre (5,5%) el va situar per sobre la mitjana catalana (2,7%), i liderant el creixement dels diferents eixos catalans, reflectint tant els creixements dels productes energètics, com el fort avenç de les produccions estrictament manufactureres, un 4%. Pel que fa a la construcció, el menor augment del VAB de la construcció a les Terres de l'Ebre va reflectir els baixos creixements de l'edificació i promoció immobiliària (0,3%) i instal·lacions i acabat d'edificis (1,0%) i la contracció de l'obra civil (-5,1%).  Finalment, en l’àmbit del primari, la contracció de l'activitat el 2015 (-1,2%) va denotar la pèrdua de la branca més important, l'agrícola (53,3% del VAB primari el 2014), que va caure un -2,5%, mentre que la ramaderia (41,4% del VAB primari el 2014) va créixer d'un 1,9%, a la qual s'hi va sumar la davallada pesquera (-14,0%). Entre les principals produccions agrícoles, els cítrics van contribuir a la reculada, amb una reducció de l’1,4%.  Creixement més contingut al Camp de Tarragona Per la seva banda, al Camp de Tarragona va créixer d’un 3,3%, amb un expansió del terciari (63,7% del VAB d'aquestes comarques), que va augmentar d'un 4,1% (superior al 3,6% de Catalunya), mentre que la indústria (vora el 30% del VAB total) creixia d'un 1,9% (per sota el 2,7% català). D’altra banda, la construcció va avançar d'un 2,7% (inferior al 3,4% català) i, finalment, el primari es va contreure de forma similar al conjunt català, d'un -1,5%. A la Costa Daurada, les pernoctacions hoteleres van recular un 2% l’any passat, sobretot per la davallada del turisme rus. De la seva banda, l’increment del VAB industrial al Camp de Tarragona va constatar l'augment de les produccions manufactureres (amb un 61,9% del VAB industrial el 2014 i un creixement al 2015 del 2,0%), amb increments destacables, del 2,9%, a la indústria química i de refinació de petroli (amb un pes del 22,3% del VAB del sector el 2014), tot i les davallades del sector alimentari (-0,5%) i la fabricació de material de transport (-7,8%).  L'augment del 2,7% de la construcció el 2015 al Camp de Tarragona s’explica per l'avenç de la branca d'edificació i promoció immobiliària (5,3%) i els més moderats increments del VAB d'instal·lacions i acabat d'edificis (1,8%) i de demolició i preparació de terrenys (1,5%), mentre que l'obra civil va créixer d'un 1,8%.  Finalment, la davallada del VAB del primari en el 2015 (-0,9%) constata el patró que s'observa al conjunt del país de caigudes del sector agrícola, una branca que aportava el 2014 el 50,6% del primari, i que es va contreure d'un -2,9%. La pesca també va recular i, en conjunt, les xifres no es van poder compensar per l'avenç de la ramaderia, amb un augment del 2%.   El creixement, per comarques Les vint comarques catalanes que van presentar un augment del VAB superior a la mitjana catalana (3,4%) dibuixaven un mapa que s’estenia pel sud del país, abraçant la Ribera d'Ebre (5,8%), la Terra l'Alta (3,9%), el Montsià (3,8%) i el Baix Ebre (4,3%), i enllaçant amb comarques del Camp de Tarragona com el Tarragonès (4,1%) i el Baix Penedès (3,5%).

Summary: La demarcació de Tarragona creix un 3,7% durant el 2015, una mica per sobre de la mitjana catalana


Els Mossos d'Esquadra han detingut tres homes de 22, 24 i 39 anys per cultivar unes 3.000 plantes de marihuana en una zona boscosa propera al nucli de Sant Llorenç de les Arenes, en el terme municipal de Foixà (Baix Empordà). Un agent fora de servei passejava per la zona el dia 11 de setembre quan va notar una forta olor d'aquesta planta. L'home va acostar-se fins al camp on va veure la plantació i tres homes que estaven en una tenda de campanya. L'agent va avisar a la comissaria de la Bisbal d'Empordà i diverses dotacions dels Mossos s'hi van acostar per detenir els homes. Una vegada allà, els agents van comprovar que els tres homes tenien cura de la plantació i vigilaven el cultiu. Davant d'aquestes evidències els agents van decidir acostar-s'hi per detenir els tres responsables. Quan ho van veure, aquests van intentar fugir de la zona amagant-se entre la vegetació i nedant pel riu, però al final els van enxampar. Els homes que tenen nacionalitat albanesa i residència desconeguda, no tenen antecedents i aquest dimarts han passat a disposició judicial. De tota manera, no es descarten més detencions ja que la investigació segueix oberta.

Summary: Detenen tres homes per cultivar 3.000 plantes de marihuana a Foixà


La presidenta del grup parlamentari de CatECP, Jéssica Albiach, ha demanat que no es vinculi la investidura de Pedro Sánchez amb els pressupostos de la Generalitat. En una entrevista a TV3 aquest dijous al matí, la líder dels comuns ha dit que no seria una "bona idea" lligar els comptes catalans amb la votació al Congrés del líder del PSOE: "No havia de ser una arma llancívola en campanya, i ja per això vam aturar les converses", ha apuntat sobre les negociacions amb la Generalitat pels pressupostos. A més, Albiach ha apuntat que li resultaria "difícil" entendre que ERC no donés suport a Sánchez, ja que el govern de PSOE i Unides Podem ajudaria a trobar "solucions" al conflicte entre Catalunya i l'Estat.

Summary: Albiach creu que no seria "bona idea" vincular la investidura de Sánchez amb els pressupostos de la Generalitat


L'historiador i professor de la UAB Joan B. Culla ha deixat de col·laborar amb el diari 'El País', on escrivia articles d'opinió i anàlisi des de feia més 30 anys. La decisió arriba després que des de Madrid se li hagi vetat un text que havia de publicar-se en l'edició de Catalunya d'aquest dijous, segons ell mateix ha explicat a elMón. "Se m'ha aplicat censura ideològica. La mateixa censura que li han aplicat al company de columnes Francesc Serés, que també ha abandonat el diari aquesta setmana. Ara ja han fet net de qualsevol opinió dissonant. La neteja ideològica ja és total", ha expressat l'historiador. En una línia similar s'ha expressat llavors el mateix Serés, en una piulada a Twitter que confirmava el que anunciava Culla: "Consti que jo volia anar-me'n sense soroll, però ja que ho diu en Culla...", ha apuntat. Ambdós articulistes han trobat nova casa periodística al diari 'Ara'. El rotatiu català ha publicat una notícia aquest mateix dijous en què indica que la relació que Culla ja manté amb el diari passarà d'un article mensual a un de setmanal. Pel que fa a Serés, hi escriurà cada quinze dies.

Summary: Joan B. Culla i Francesc Serés deixen de col·laborar a 'El País' per "censura ideològica"


El vicepresident d'Òmnium Cultural, Marcel Mauri, no confia en una sortida dialogada al conflicte polític entre Catalunya i l'Estat i assegura que mentre el govern espanyol "se segueixi comportant així" és "impossible" una sortida democràtica. "De diàleg a Sánchez no n'hi hem vist per cap banda, potser n'ha parlat però no l'ha exercit", ha criticat en una entrevista al FAQs, on ha afegit que el president espanyol "no ha posat cap ni una solució sobre la taula". A l'entrevista Mauri també ha recordat que aquest dijous van anunciar que presentarien una querella contra Joan Carles I davant el Suprem per corrupció, frau fiscal i blanqueig de capitals. Segons Mauri, amb aquesta acció pretenen "passar a l'ofensiva política i judicial". La querella s'emmarca dins la campanya 'Fem-la caure' i pretén denunciar la monarquia espanyola després que la Fiscalia del Suprem hagi assumit la investigació per la construcció de l'AVE de la Meca i els negocis de Joan Carles I. L'entitat també ha demanat al govern suís que bloquegi els fons en comptes bancaris del rei emèrit d'acord amb una llei federal de 2016 que habilita congelar valors patrimonials d'un origen "presumptament il·lícit". Mauri ha remarcat que és la primera vegada que es presenta una querella contra el rei emèrit mentre hi ha una investigació oberta per la fiscalia d'anticorrupció. Encara que ha avançat que no tenen "confiança" en el Suprem i esperen que la fiscalia "vulgui tapar-ho i maquillar-ho", ha explicat que els serà "molt difícil" fer-ho amb una investigació oberta. "Haurien de donar motles explicacions; hem volgut aprofitar aquesta escletxa  posar al mirall a la justícia espanyola", ha explicat el vicepresident. Tercer grau per a Cuixart Mauri també s'ha referit a la proposta feta per les juntes de tractament de les presons per qualificar en tercer grau els presos independentistes i ha remarcat que no es tracta d'un privilegi. Per al vicepresident de l'entitat, el fet que el president d'Òmnium, Jordi Cuixart, i la resta de presos puguin sortir cels centres penitenciaris és simplement "una forma de complir una sentència injusta". A més, Mauri ha augurat que la Fiscalia recorrerà la proposta per tal que no puguin gaudir del tercer grau. "Segur que passarà, com amb tot; aquesta és la forma d'obrar dels poders de l'Estat", ha dit. D'altra banda, Mauri també ha lamentat que fins aquesta setmana no hagin sortit de la presó Charif i Ibrahim, dos dels manifestants en les protestes contra la sentència del Suprem que van ser empresonats preventivament. Per al vicepresident de l'entitat es tracta "d'un clar cas de racisme institucional" i ha insistit que cal una amnistia per poder donar cobertura a tots els presos i represaliats.

Summary: Mauri: "De diàleg a Sánchez no n'hi hem vist per cap banda, n'ha parlat però no l'ha exercit"


Quatre secretaris judicials del TSJC s'han presentat aquest dimarts al Parlament i al Palau de la Generalitat per lliurar la notificació del Tribunal Constitucional que anul·la la resolució de dijous passat que declara nul·les conclusions de la Comissió d'Estudi del Procés Constituent. En la resolució del TC, s'adverteix al Parlament i als membres de la Mesa que si ignoren la resolució poden incórrer en responsabilitats, inclosa la penal, i l'alt tribunal demana a la Fiscalia que exerceixi les accions que corresponguin contra Forcadell o qualsevol altra persona. Dues secretàries judicials han acudit cap a dos quarts de dotze del migdia al Parlament per lliurar la notificació en mà a la presidenta de la cambra, Carme Forcadell, als membres de la Mesa i al secretari general de la cambra la resolució. D'altra banda, mitja hora més tard, al voltant de les dotze del migdia, dos secretaris judicials s'han presentat al Palau de la Generalitat per lliurar la notificació sobre la sentència perquè el Govern "ho sàpiga i s'abstingui de desenvolupar", les conclusions de la comissió del Procés Constituent, segons ha detallat l'Executiu. El Gabinet de la Presidència ha rebut els dos funcionaris del TSJC i han acudit cap a l'interior del Palau on el president Puigdemont i els consellers han signat la notificació. En la resolució de l'alt tribunal s'acordava notificar personalment la sentència a la presidenta del Parlament, als membres de la Mesa, al secretari general de la cambra, i al president de la Generalitat i als membres del Govern i assenyalava "l'advertència d'abstenir-se de realitzar qualsevol actuació tendent a donar compliment a la resolució i del seu deure d'impedir o paralitzar qualsevol iniciativa, jurídica o material, que directa o indirectament suposi ignorar o eludir la nul·litat d'aquesta resolució, advertint-los de les eventuals responsabilitats, inclosa la penal, en les quals poguessin incórrer en cas d'incompliment de l'ordenat per aquest tribunal".

Summary: El TSJC lliura a Parlament i Govern la notificació del TC que anul·la la resolució del Procés Constituent


Lleida tornarà a convertir-se del 21 i al 24 de febrer en la capital mundial de l'animació amb la 23a edició d'Animac, que tindrà la tècnica de l'stop motion com a tema principal. La Mostra Internacional de Cinema d'Animació de Catalunya oferirà una extensa i cuidada programació en què es projectaran un total de 343 films animats. També comptarà amb la presència de prestigiosos professionals del sector, que compartiran espai i coneixements amb noves generacions d'animadors i amants del cinema. Peter Lord, conegut per 'Wallace i Gromit', el 'Xai Shaun', 'Chicken Run' o 'Pirates!', rebrà el Premi d'Honor, i la finlandesa Katariina Lillqvist, l'Animation Master d'Animac 2019. L'altre nom destacat serà el del nord-americà Mark Osborne, creador de 'Kung Fu Panda' i amic personal del recentment desaparegut Stephen Hillenburg, creador de 'Bob Esponja', a qui Animac homenatjà  en aquesta edició.

Summary: Animac 2019 projectarà 343 treballs d'animació i tindrà com a tema principal l'stop motion


Aquest dimecres ha començat a l’Audiència de Tarragona el judici contra la dona que la matinada del 29 de gener del 2018 va calar foc a un pis de Reus per intentar matar l’exparella, segons la fiscalia. Tots dos convivien a l’immoble, ocupat il·legalment, i havien protagonitzat diversos episodis conflictius i discussions. El ministeri públic sosté que, en aquella ocasió, l’home no va deixar entrar la dona al pis i aquesta, que anava beguda i havia consumit drogues, va trencar el vidre d’una finestra que donava a l’escala i va calar foc a uns matalassos mentre ell dormia. L'acusada s’enfronta a 15 anys de presó. L’home ha declarat al tribunal que el va despertar el fum, que “s’ofegava” i que va sentir com ella cridava “que obrís la porta”. Unes hores abans, la policia ja havia hagut d’intervenir perquè l’acusada impedia l’entrada de l’home a l’habitatge. “Ella em va dir que no tenia on anar i que dormia al carrer, així que vaig deixar que es quedés a dormir dos dies a casa, però després ella es volia quedar el pis”, ha relatat la víctima. La situació, però, es va resoldre, l’home va poder accedir al pis i la dona se’n va anar. Posteriorment, sobre les dues de la matinada del 29 de gener, la processada va tornar-hi i es va trobar que ara era ell qui no la deixava entrar. “Sempre venia de nit borratxa a molestar-me”, ha lamentat l’home.  Segons la fiscalia, la dona va començar a cridar perquè obrís la porta i, com que cap dels dos no cedia, un veí va acabar trucant a la Guàrdia Urbana. La patrulla de la policia local va acudir al lloc i, tenint en compte els episodis conflictius que ja havien protagonitzat abans i que la dona mostrava símptomes d’haver ingerit begudes alcohòliques, els agents van demanar-li que se n’anés i van acompanyar-la fins al carrer. Tot i això, la dona va tornar a pujar al segon pis i, “amb la intenció d’atemptar contra la vida de l’home, o sent conscient que la seva acció podia ocasionar-li la mort”, va trencar el vidre de la finestra enreixada que donava al replà i va aplicar una flama directament sobre uns matalassos i unes teles que hi havia recolzats a la paret per calar foc a la casa mentre l’home dormia. Les flames es van propagar ràpidament per tot el domicili i, al seu torn, la processada va fugir. La víctima ha declarat que es va despertar pel fum, que va sentir que "s'ofegava" i que li va resultar impossible obrir la porta de l’habitatge per poder escapar. Ha dit que va sentir que la dona cridava “que obrís la porta”, però que no va veure si va ser ella qui va iniciar el foc. Tot i això, se n’ha mostrat convençut per la versió que van donar els veïns: “Ella va trencar la finestra i va calar foc als matalassos. Vaig veure com el foc als matalassos havia començat des de dalt”, ha relatat.  Com que no podia sortir per la gran quantitat de fum present a l’habitatge, l’home  va trencar el vidre de la finestra de la façana, es va agafar a uns cables de llum que penjaven i es va mantenir en aquella posició durant més de quinze minuts fins que els bombers el van rescatar. “Els veïns des del carrer em deien que no em tirés i jo m’estava cremant”, ha explicat. La víctima, que ha demanat declarar sense tenir contacte visual amb l'acusada, ha admès que aquella nit ell també estava afectat pel consum d’alcohol. L’home va resultar intoxicat pel fum i va patir cremades de segon grau a les orelles, les mans i l’esquena que van requerir d’un tractament quirúrgic rehabilitador. Va passar divuit dies hospitalitzat a l’Hospital de la Vall d’Hebron -tres d’ells a la UCI- i va trigar prop de mig any a recuperar-se de les ferides. Aquest dimecres ha dit que pateix mals de cap a les nits i que ha perdut força a les mans, la qual cosa li dificulta poder treballar al camp. La fiscalia destaca que, si no hagués estat per la ràpida intervenció dels serveis d’emergència, el foc s’hagués pogut propagar per la resta del bloc, amb cinc pisos d’altura i dotze habitatges per planta. En el moment de produir-se l’incendi, la majoria de veïns de l’edifici dormien als respectius domicilis. Segons l’escrit del fiscal, el SEM va atendre tres persones per inhalació de fum -entre els quals un nadó de nou mesos-, tot i que va haver-hi una quinzena d’afectats. Segons la fiscalia, l’anterior propietari va fer la dació en pagament del pis a Bankia però va assentir que la víctima l’ocupés de forma il·legal. La processada, de 36 anys, convivia amb l’home, tot i que ja no eren parella. El domicili està ubicat al 2n 5a de l’avinguda Mossèn Ramon Muntanyola número 2 de Reus. La dona segueix en presó preventiva El jutjat de guàrdia de Reus va decretar presó provisional per a la dona, atesa la gravetat dels delictes i el risc de fugida, atès que no va poder acreditar cap arrelament en territori espanyol, ni tampoc econòmic ni laboral. A més, la dona, de nacionalitat marroquina, ja havia estat detinguda l'any 2016 per la seva participació en un intent d'homicidi de la seva filla menor d'edat, que en el moment de l’incendi estava en un centre de menors. Per tot plegat, la fiscalia demana 15 anys de presó a la dona per un suposat delicte d’incendi amb risc per a la vida o la integritat física de les persones, en concurs ideal amb un delicte d’assassinat en grau de temptativa, a més dels tres delictes lleus de lesions pels quals demana 630 euros de multa, i el pagament de les costes judicials. El ministeri públic aprecia l’atenuant analògic de consum de begudes alcohòliques. A més, les analítiques fetes a la dona també van apuntar la presència de cocaïna i de derivats del cànnabis. Pel que fa a la responsabilitat civil, la fiscalia demana que la dona pagui una indemnització de 17.340 euros a l’exparella per les lesions, i de 60 euros per a cadascun dels tres veïns intoxicats per fum. A més, vol que aboni 31.023 euros a l’entitat propietària del pis i 8.954,97 a la comunitat de propietaris pels danys ocasionats pel succés. La defensa demana l’absolució Per la seva banda, l’advocat de la defensa, Ramon Martínez, demana l’absolució de la dona perquè no s’ha pogut acreditar que fos ella qui va calar foc al pis. Segons l’advocat, la principal prova de càrrec és una veïna que va sentir com es trencava la finestra. Alternativament, el lletrat sol·licita 3 anys i 8 mesos de presó per un suposat delicte d’assassinat en grau de temptativa en concurs amb un delicte d’incendi, amb l’atenuant molt qualificada de drogoaddicció, atès que la dona havia consumit alcohol, cànnabis i cocaïna en el moment dels fets.  El judici continuarà dijous i divendres amb la declaració de diversos testimonis, policies i pèrits, mentre que la processada serà l'última a declarar.

Summary: Arrenca el judici contra la dona acusada de calar foc a un pis de Reus per intentar matar l’exparella


Els museus Cau Ferrat i Maricel de Sitges han reobert aquest dimarts després de gairebé tres mesos de tancament forçós per la crisi de la covid-19. Ho han fet amb un tímid degoteig de visitants, però amb expectatives altes pels propers dies. "Espero que ho 'petarem' dissabte i diumenge amb gent que podrà venir de Barcelona", assegura a l'ACN el director en funcions del Consorci de Patrimoni de Sitges, Pere Izquierdo. La Direcció celebra la recent mobilitat permesa amb la capital catalana i l'àrea metropolitana, i augura també un creixement dels visitants de més proximitat. Entre les mesures de seguretat per evitar la covid-19, destaca la instal·lació d'una càmera termogràfica per analitzar la temperatura dels visitants abans d'entrar. "Tornem amb molta alegria, perquè els museus són un espai social, de trobada i de compartir bellesa". Així resumeix Izquierdo la reobertura dels museus de Sitges, que, si bé s'hagués pogut fer a mitjans de maig amb l'entrada del Garraf a la fase 1 del desconfinament, s'ha endarrerit fins aquest dimarts per motius tècnics. Els museus han reobert amb un extens protocol de seguretat contra la covid-19, en el qual ressalta la instal·lació d'una càmera termogràfica just al punt d'accés. Després de rentar-se les mans amb gel hidroalcohòlic, els visitants són analitzats per aquest aparell, que determina que no tenen febre –un dels símptomes habituals de la covid-19-. Superat aquest tràmit, els visitants poden accedir a les exposicions sempre i quan duguin mascareta, i també es demana l'ús de guants si volen entrar a la botiga dels museus. Per evitar al màxim el contacte interpersonal, s'ha senyalitzat un recorregut unidireccional, de manera que les visites no es puguin creuar. També s'han limitat els grups a un màxim de 6 persones –han de ser del mateix nucli de convivència- i l'aforament és d'un màxim de 60 persones. De moment, no es podran utilitzar ni fulletons ni audioguies, i queden prohibides les visites guiades. Pere Izquierdo reconeix que la impossibilitat de comentar el recorregut és el que més "frustració" genera en aquesta reobertura, si bé assegura que els museus col·laboraran "per mantenir la societat sana i el virus a ratlla". "No tenim dubte que cal reduir l'aforament", apunta, tot recordant que és força habitual que, en circumstàncies normals, coincideixin més d'un centenar de persones visitant les exposicions.  Sense escolars ni turistes, és el torn "d'abocar-se" al públic proper L'any passat els museus de Sitges van atraure 60.000 visitants, la meitat dels quals procedien de Catalunya, un 30% era de la resta de l'estat espanyol i un 20% era estranger. Dins el públic català, però, Izquierdo recorda que tenen un pes molt important totes les visites escolars i les activitats didàctiques, dues opcions que ara per ara estan totalment anul·lades. Pel que fa al turisme internacional, la Direcció reconeix que serà gairebé residual durant els propers mesos, motiu pel qual l'objectiu és "abocar-se a cuidar el públic més proper". "Som un element d'atracció turística, i ara els visitants estrangers no vindran fins que la situació estigui normalitzada, però tenim l'esperança que la feina de difusió que hem fet a través d'internet revertirà en un desig de la gent per venir a conèixer-nos", explica Izquierdo, cofoi pel creixement que els museus han tingut a les xarxes socials durant els tres mesos de confinament. "Tenim una experiència per oferir amb la qual la gent surt canviada", afegeix. Simultàniament a la crida adreçada al públic local i comarcal, Pere Izquierdo confia en la resposta que tindrà el públic procedent de Barcelona. Ahir dilluns, a falta de poc més de 24 hores per reobrir els museus, la Generalitat va autoritzar la mobilitat entre el Garraf i la resta de la regió sanitària de Barcelona, una notícia que ha millorat les expectatives d'afluència de públic que tenia la Direcció del Consorci de Patrimoni. "Hi ha molta gent de Barcelona que estima Sitges, els seus museus i el seu paisatge, i després de tres mesos sense trepitjar-los, segur que tenen ganes de venir", augura Izquierdo, que preveu que el Maricel i el Cau Ferrat "ho 'petaran'" aquest proper cap de setmana fins pràcticament assolir l'aforament complert en alguns moments puntuals. Durant aquesta primera setmana, els museus Maricel i Cau Ferrat ofereixen una tarifa especial 2x1 i són oberts només en horari de matí fins el 30 de juny. Els caps de setmana, en canvi, sí que es poden visitar en horari de tarda. "Un regal de pau i tranquil·litat" La reobertura d'aquest dimarts ha atret un baix nombre de visitants al llarg del matí. Entre els que s'hi ha apropat, hi havia majoritàriament veïns de Sitges i d'altres municipis del Gran Penedès. La primera persona que ha visitat les exposicions ho ha fet puntualment a les 10 h, just en el moment que l'equipament obria portes.  Mia Montané, veïna de Sitges i filla d'un antic vigilant de seguretat dels museus, ha explicat a l'ACN que desitjava poder visitar el Cau Ferrat i el Maricel perquè duia molts dies confinada "patint, amb molta foscor". "No hi ha res millor que regalar-se una mica de pau, tranquil·litat, i llums i olors que són molt sitgetanes", ha assegurat, orgullosa d'haver pogut gaudir de la visita ella sola. Aquesta veïna encoratja els veïns del municipi a acostar-se als museus "aprofitant" la baixa afluència de visitants estrangers.

Summary: Els museus de Sitges reobren amb l'esperança de triomfar gràcies a la mobilitat permesa amb Barcelona


El cap de files de JxCAT agraeix el "lideratge, l'honestedat, la determinació i l'humilitat" de Buch al capdavant fins ara de l'entitat ACN Barcelona.-El candidat de JxCAT i president cessat en aplicació de l'article 155, Carles Puigdemont, ha qualificat David Saldoni de "magnífic relleu per liderar amb forces renovades" l'Associació Catalana de Municipis (ACM). Després que aquest dissabte s'hagi fet efectiu el relleu a la presidència, Puigdemont ha agraït al president sortint, Miquel Buch, uns anys de "servei impecable" al capdavant d'una entitat que és "pal de paller del món municipal". "Lideratge, honestedat, determinació i humilitat", ha escrit Puigdemont sobre Buch en una piulada a les xarxes socials aquest dissabte.

Summary: Puigdemont qualifica Saldoni de "magnífic relleu" per liderar l'ACM


L'Ajuntament de Figueres ha aprovat la moció que insta al govern espanyol a "aturar la suspensió de l'autonomia de Catalunya" amb l'aplicació de l'article 155 de la Constitució Espanyola. El document, proposat per l'AMI i l'ACM, també dona ple suport al Govern català per "fer efectiu" el mandat democràtic de l'1-O i condemna "la violació de drets fonamentals a Catalunya a través de les mesures repressives aplicades per l'Estat espanyol". La iniciativa ha comptat amb el suport del PDeCAT, ERC i la CUP. Hi han votat en contra el PSC, el PP, C's i el regidor no adscrit, Diego Borrego. L'edil de Compromís s'ha abstingut i els dos exmembres d'Unió han abandonat el ple abans de la votació perquè s'oposen a com s'ha gestionat tot el procés. Figueres ha estat la primera població de les comarques gironines a tirar endavant la moció. Ho ha fet a través d'una convocatòria de ple extraordinària aquest dilluns al migdia. Està previst que demà també ho facin d'altres ajuntaments com el de Girona i Torroella de Montgrí.  La proposta ha comptat amb el suport del PDeCAT, ERC i la CUP. Hi ha votat en contra el PSC, el PP, C's i el regidor no adscrit. Els dos regidors no adscrits que pertanyien a Unió han abandonat el ple abans de la votació en desacord amb com s'ha gestionat tot el procés i el de Compromís, s'ha abstingut.  El document s'inicia recordant l'acord entre el PP, el PSOE i C's per a "la suspensió de l'autonomia de Catalunya". Una situació que, segons l'escrit, evidencia que davant d'un problema polític, la resposta de l'Estat es basa en la "repressió i en la retallada de drets". "Trenta-vuit anys després de recuperar l'autonomia catalana amb l'aprovació de l'Estatut, després de les llargues dècades de dictadura franquista, són ara tres partits polítics en el marc democràtic que volen tornar a sotmetre Catalunya a aquella situació d'anul·lació política", remarca.  L'aplicació de l'article 155 de la Constitució, insisteix l'escrit, liquida "de facto" l'autonomia catalana i suposa "un fort atac als drets dels catalans i catalanes per la incapacitat de diàleg de l'Estat". El document insisteix que aquesta "incapacitat" s'ha concretat en la seva resposta "repressiva a través de la vulneració de drets fonamentals". Una vulneració que va, asseguren, des de la censura a Internet als processos judicials contra més de 700 alcaldes catalans passant per la "brutal violència policial exercida contra població pacífica l'1-O". La moció també recorda l'empresonament dels líders d'Òmnium i l'ANC i el "gran desplegament policial" que es manté.  Per tot plegat, el consistori ha aprovat instar al govern espanyol  i als partits que li donen suport a "aturar la suspensió de l'autonomia" catalana que "ja estan portant a terme" i que pretenen "reblar" amb l'aplicació de l'article 155. A més, l'Ajuntament dona ple suport al Govern i al Parlament per "fer efectiu el mandat popular del passat 1-O" en els termes que estableix la Llei del Referèndum d'Autodeterminació i la Llei de Transitorietat Jurídica i Fundacional de la República. També condemna la "violació de drets fonamentals" a Catalunya "a través de les mesures repressives aplicades per l'Estat" contra la població i les institucions catalanes.  Crítiques al PSC  Al torn d'intervencions, la regidora del PP, Mª Àngels Olmedo, ha defensat l'aplicació de l'article i ha afirmat que l'objectiu no és suspendre l'autonomia sinó "restablir la legalitat". Per la seva banda, el regidor del PSC, Alfons Martínez, ha apel·lat al "diàleg", ha defensat l'actuació del PSOE i ha assegurat que "encara estem a temps d'aturar-ho". Per això, ha demanar al president, Carles Puigdemont, que "torni a la legalitat".  L'alcaldessa, Marta Felip, s'ha mostrat molt crítica amb els socialistes i els ha acusat que no ser "ni tant sols capaços" de condemnar les agressions ni el procés que està impulsant l'Estat. Felip, a més, ha assegurat que es tira endavant la moció per evitar una "barbàrie democràtica". També la portaveu de la CUP, Natàlia Sánchez, ha criticat l'actitud del PSC i ha afirmat que les bases socials socialistes s'han llençat a "l'oblit".  Per la seva banda, la portaveu d'ERC, Agnès Lladó, ha assegurat que el que pretén fer l'Estat espanyol és un "cop d'estat encobert" amb mesures que "ni tant sols estan previstes a la Constitució". També ha tingut un record per Sánchez i Cuixart. La formació ha lluït durant la sessió un cartell on es reclama la seva llibertat.  El regidor de Compromís, Òscar Vergés, ha justificat la seva abstenció perquè no està d'acord amb el primer punt de la proposta, que dona ple suport al "mandat" del Parlament davant dels resultats de l'1-O. Per això, ha proposat dues esmenes que no han prosperat.

Summary: Figueres reclama aturar l'aplicació de l'article 155 i acusa l'Estat d'utilitzar "mesures repressives"


Els alcaldes de Viladecans i Gavà, Carles Ruiz i Raquel Sánchez, han presentat aquest dimarts la segona edició del programa 'Talent a les aules' orientat al foment de l'emprenedoria entre els alumnes de 4t d'ESO, batxillerat i cicles formatius de 14 centres de secundària d'ambdós municipis. Els participants en el programa hauran de formar grups de dos membres i presentar una idea inicial de negoci innovadora, creativa i viable. Els 24 millors projectes passaran a un procés de mentoratge amb directius d'empreses locals com Roca Sanitarios, Unilever o Barnasud, entre d'altres, per desenvolupar la idea i fer el pla de empresa. Finalment, es designaran 12 finalistes, sis de cada ciutat, que competiran per guanyar el premi final: un viatge a Silicon Valley.  La presentació de la segona edició de 'Talent a les Aules' ha tingut lloc aquest dimarts a l'Auditori Atrium de Viladecans davant 1.200 estudiants, empreses col·laboradores i mentors. La iniciativa, que té el suport de la Diputació de Barcelona i compta amb el patrocini d'empreses locals, té com a antecedents els projectes pilot 'Gavà Talent Factory' del curs 2013-2014, i el de Viladecans L''Institut Emprèn'. Unes propostes que el curs passat es van transformar en un projecte comú en el qual van participar 400 alumnes de secundària.  Durant l'acte de  presentació, tots dos alcaldes han animat els alumnes a participar, esforçar-se i treballar en aquells àmbits que més els motivin davant una societat canviant que evoluciona ràpidament i on fer les coses diferent és molt important.

Summary: Viladecans i Gavà impulsen un programa de foment de l'emprenedoria en alumnes de secundària


Els principals àpats que els consumidors fan fora de casa són el sopar del cap de setmana i l'esmorzar entre setmana ACN Barcelona.-El sector de la restauració a Catalunya va créixer el 2017, quan un 27,1% dels catalans van augmentar la despesa en menjar fora de casa, mentre que un 60% la va mantenir. De mitjana els catalans mengen fora 3,5 cops per setmana i valoren molt positivament l’oferta de restauració al país. Aquestes són xifres de l’’Estudi de la Restauració a Catalunya. Hàbits de comportament i tendències’, que ha presentat aquest dimarts la directora general de Comerç, Muntsa Vilalta, i que analitza les preferències dels consumidors i els seus hàbits de consum per tal d’enfortir la competitivitat del sector. A l’estudi s’observa que els principals àpats que la població catalana fa fora de casa són el sopar del cap de setmana i l’esmorzar entre setmana, com també que el tiquet mitjà més elevat és en el sopar en cap de setmana. L’informe ha analitzat aspectes com els motius de consum, els atributs que es valoren a l’hora de triar el tipus d’oferta, les preferències en l’oferta gastronòmica o la despesa mitjana per moment de consum. L’estudi constata que la generació mil·lennista s’ha convertit en un actiu important per al sector, tal i com ho ha explicat el president del Gremi de Restauració de Barcelona, Pere Chias, que ha afirmat que “cal ser més creatius per satisfer les exigències d’aquest sector, que és un sector que viatja, compara molt i que té un criteri importantíssim”. Dades de l’informe assenyalen que els mil·lennista són els qui més diners gasten en el sopar del cap de setmana, amb 22,1€ de mitjana. Esmorzar entre setmana: El 55% esmorza fora entre setmana, per raons laborals, socials o logístiques i es gasta 3,46€   Un 55% dels catalans esmorza fora entre setmana. Pel que fa al motius, és un moment de consum no social, principalment un 29% ho fa per raons laborals, tot i que un 27% aprofita per reunir-se amb els amics, i un 26,2% fa aquest consum per motius pràctics (“no tinc temps de fer-me l’esmorzar”). En relació a les franges d’edat, els generació X són els qui esmorzen més fora de casa en dies feiners, per raons laborals (32,6%); seguit dels boomers que ho fan per motius socials. La generació millennial (15,3%) és la que menys opta per aquest moment de consum i ho fa per raons pràctiques.   Els bars, cafeteries tradicionals i fleques són la primera opció (74,9%); seguit a distància pels bars, cafeteries i restaurants moderns (34,9%). Els fast-food és escollit només pel 14,1% dels enquestats. Un 74% dels consumidors acostuma a visitar sempre el mateix local, amb un alt grau de fidelitat. El tiquet mitjà és de 3,46€, una despesa que és homogènia entre els diferents segments d’edat.   Esmorzar cap de setmana: 19,6% esmorza fora en festiu, la meitat 'boomers'   Un 19,6% de la població esmorza fora de casa el cap de setmana, i principalment ho fa per motius socials o perquè simplement els hi agrada: a un 38,2% li agrada esmorzar fora, el 34,1% aprofita per esmorzar amb els amics, i un 30% esmorza amb la parella. Per segments d’edat, els ‘boomers’ són els qui més esmorzen fora de casa el cap de setmana, seguit dels mil·lenistes. La generació X és el tram que menys surt a esmorzar en festiu.   Les cafeteries, bars tradicionals i fleques (69,7%) també són els locals més escollits per esmorzar en festiu, seguit dels locals moderns (37,5%) i els fast-food (17,2%). En aquest moment de consum es manté la fidelitat, amb un 62%, tot i que un 37,7% prefereix canviar de local. El tiquet mig s’enfila als 6,9€, el doble del que es gasta entre setmana.   Dinar entre setmana: el 49,7% dina fora entre setmana per raons laborals i logístiques i es gasta 13,7€ en establiment   Pel que fa al segon àpat analitzat, el dinar, la manca de temps (34,8%) i els esdeveniments laborals (25,4%) són les principals raons per les quals la meitat dels catalans (49,7%) dina fora entre setmana, tot i que el 25,9% també ho fa perquè li agrada. La tipologia de servei utilitzat es reparteix així: de 10 àpats, els catalans dinen 3,73 cops a un establiment, 1,34 cops utilitzen el take away, i 0,9 vegades opten pel delivery. La resta (4,2), dina a casa o bé s’emporta el menjar al lloc de treball.  Sense desbancar a l’establiment de restauració, el delivery i el take away tenen més èxit entre els millennials. De de cada 10 àpats, 2,6 dinen en estanbliment, 1,27 cops  usen el delivery i 2 el take away).   Pel que fa a l’oferta culinària, l’establiment més utilitzat és el bar restaurant tradicional (68,3%), el fast-food (45,2%), el restaurant artesà (43,3%, el de tapes (40%) i l’italià (30,6%). Per edats, el bar-restaurant tradicional té com a públic principal la generació X seguit de prop pels boomers, el fast-food té la majoria d’adeptes entre els millennials. El tiquet mig dels dinars en dies feiners és de 11,5€: 11,1€ en el delivery, 9,6€ en el take away, i 13,7€ en establiment. Per franges generacionals, els boomers fan major despesa en els restaurants (13,9€), mentre que els millennials generen un tiquet mig lleugerament superior en el delivery (11,6€) i el take away (10€).    Dinar cap de setmana: El 41,7% dina fora de casa els caps de setmana, per plaer o motius socials, i es gasta 19,5€ en establiment   El caps de setmana el 41,7% dels catalans dina fora de casa. A diferència dels laborables, els dies festius la principal motivació és el plaer (33,2% “m’agrada menjar fora”), seguida de les relacions socials (dinar amb la família -31,8%-, parella -28,4%-, i amics -24,1%-). La distribució dels tipus de serveis utilitzats en cap de setmana és: 4,7 cops sobre 10 es dina a establiment; 0,9 cops sobre 10 s’opta pel delivery, i 0,8 cops sobre 10 es tria el take away. El dinar a casa se situa en 3,6 cops.  Com en el dinar entre setmana, els millennials se situen sobre la mitjana en l’elecció del delivery en aquest moment de consum (1,48 cops sobre 10), mentre els boomers gairebé no utilitzen aquests tipus de servei (0,22 cops/10 el delivery i 0,49 cops/10 el take away).   Per oferta culinària, el bar-restaurant continua sent la principal opció els caps de setmana (59,4%), tot i que en menor mesura que els feiners, seguit del fast-food (52,9%), el bar de tapes (51,5%), i el restaurant artesà (50,6%). El tiquet mig és de 14,5€:: 12€ en el delivery, 12,1€ en take away, i s’enfila als 19,5€ en els establiments.   Sopar entre setmana: Un 17,3% sopa fora entre setmana, la majoria millennials, i ho fan per comoditat, socialitzar i com a alternativa   L’estudi indica que el sopar fora entre setmana és l’hàbit menys freqüent entre els consumidors. Només un 17,3% sopa fora entre setmana, i en un 27,6% ho fa per comoditat (“no em ve de gust cuinar”), un 26,6% busca una alternativa al menjar de casa, i el 21,1% aprofita per sopar amb família. Pel que fa al tipus de servei: 3 cops de cada 10 opten per anar a un establiment, 1 de cada 10 escull l’opció delivery, i només el 0,9 cops s’utilitza el take away. Sopar a casa o fet a casa és l’elecció de 5 cops sobre 10.  Per edats, els millennials són els que més sopen fora en dies feiners, ho fan sobretot per evitar cuinar (33,4%) i trien el fast-food com a primera opció. La generació X busca una alternativa al menjar de casa (33,5%) i tria també fast-food. Els boomers són els qui menys sopen fora, si ho fan és per estalviar-se cuinar (27,5%).   Pel que fa a preferències d’oferta culinària en aquest moment de consum la primera opció és el fast-food (53,9%), seguit de les tapes (50,5%), el bar tradicional (49,4%), i el restaurant artesà (41,9%). El tiquet mig és de 15,8€ (13,1€ al take away; 15,7€ al servei a domicili; i 18,8€ a l’establiment).   Sopar cap de setmana, l’àpat que més fan fora els catalans i on es gasten més diners   Un 57,1% dels enquestats acostuma a sopar fora el cap de setmana. Un 38,9% ho fa amb la parella, un 35,6% gaudeix fent l’àpat fora de casa, i un 35,2% sopa amb amics. En aquest moment de consum, 4,9 cops de cada 10 es prefereix anar a un establiment un 1,1 cops s’opta pel delivery, i 0,8 de cada 10 es tria el take away. Aquest moment de consum presenta una baixa fidelitat; el 63% no repeteix establiment i ho fa perquè li agrada variar (51,1%) i provar diferents cultures culinàries (27,8%).   Per franges d’edat, la generació X és el segment que més sopa fora els caps de setmana, motivada pel gust de sortir a menjar fora (43,1%), i com a preferència escull fast-food. Els millennials és el següent segment d’edat que surt a sopar fora, amb la parella (40,5%) o amics (37%), i es decanta també pel fast-food Els boomers són els que menys surten a sopar en festiu, ho fa amb la parella, família o amics (36,9%). Pel que fa a preferències d’oferta culinària escullen el bar de tapes (57,2%); seguit del fast-food (56,4%); i el bar restaurant tradicional (55%). El tiquet mig és de 15€, tot i que s’aprecien divergències segons tipus de servei: el del take away és de 11,8€,  a domicili 12,1€, i en establiment puja fins a 21€, la despesa més elevada.

Summary: Els catalans mengen fora 3,5 cops per setmana i puntuen l'oferta de restauració amb un 7,3


La Fiscalia Provincial de Barcelona ha arxivat les diligències obertes contra l'Inspector de la Policia Local de Cubelles per determinar si havia comès delictes de prevaricació o falsedat documental quan va expedientar un agent del cos. Els fets es remunten al 2014, quan el cap de la policia va obrir un expedient a un agent per ús indegut de dades i falta de respecte a comandaments superiors. L'agent va ser suspès de sou i feina durant cinc anys, però va recórrer la sanció davant el Jutjat Contenciós Administratiu, que li va donar la raó i va obligar l'Ajuntament a readmetre'l i indemnitzar-lo amb 100.000 euros. El jutge, a més, va instar la Fiscalia a investigar presumptes irregularitats que hagués pogut cometre l'Inspector de la Policia Local. Ara, però, el Ministeri Públic ha conclòs que no hi ha proves que determinin falsedat en els seus informes ni hi ha indicis de prevaricació. Segons ha anunciat aquest dilluns l'Ajuntament de Cubelles en un comunicat, la Fiscalia ha determinat que "no ha resultat acreditat que hi hagi fets constitutius de delicte". Així, la Unitat de la Policia Judicial assenyala que, durant el procés judicial obert arran del recurs contenciós-administratiu, alguns testimonis van utilitzar "de forma confusa" alguns conceptes que "no van ser degudament aclarits", els quals van crear una situació "d'ambigüitat". La Fiscalia es refereix així, explica l'Ajuntament, a la confusió entre els aplicatius informàtics SIGEPOL, consistents en una base de dades interna de la Policia Local, i el SIP dels Mossos d'Esquadra, on una auditoria ha determinat que s'hi accedia de forma segura.  Investigació interna a l'Ajuntament El fet que la justícia obligués l'Ajuntament a readmetre l'agent suspès, sumat a què ha Fiscalia obrís diligències per investigar l'Inspector, va provocar que el Sindicat de Funcionaris de la Policia (SFP) demanés al govern municipal que imposés una sanció al cap de la policia per la seva gestió en l'expedient que havia originat el conflicte. L'executiu s'hi va oposar, però va acceptar obrir un expedient informatiu per esbrinar si internament s'havia comès alguna irregularitat.  Aquest dilluns, el Govern ha celebrat el "ràpid esclariment dels fets" per part de la Fiscalia i ha lamentat la "confusió" que es va generar durant el procés judicial. Finalment, també ha lamentat que la investigació hagi suposat un "perjudici" per la imatge del consistori.

Summary: La Fiscalia arxiva les diligències sobre presumptes irregularitats en la suspensió d'un Policia Local de Cubelles


El govern andorrà ha expressat el seu condol per l'atemptat terrorista que ha tingut lloc a la Rambla de Barcelona aquest dijous i que ha deixat almenys dotze morts i desenes de ferits. El cap de l'executiu andorrà, Antoni Martí, ha enviat una carta de condol al president espanyol, Mariano Rajoy, i al president de la Generalitat de Catalunya, Carles Puigdemont, per mostrar el condol del poble andorrà. Martí ha expressat la més ferma condemna a l’atemptat i ha mostrat la solidaritat andorrana amb les víctimes. L'executiu andorrà i el Consell General, en coordinació amb l’Ambaixada espanyola, han convocat un minut de silenci el proper dissabte 19 d’agost a les 19.00 h a la plaça Lídia Armengol.

Summary: El govern andorrà expressa el seu condol per l'atemptat a Barcelona i convoca un minut de silenci


El Ministeri demana comptar com a defuncions per covid-19 els casos confirmats sigui quin sigui el lloc de la mort ACN Barcelona.-La consellera de Salut, Alba Vergés, ha afirmat que la "prioritat" del seu Departament és disposar de les dades i informació sobre l'afectació del coronavirus a Catalunya i que, si les tenen, l'"obligació" és comunicar-les a la ciutadania. "Nosaltres sempre donem la informació i la donarem a tot arreu on calgui, sobretot amb transparència a la ciutadania", ha defensat Vergés, preguntada per l'ordre del Ministeri de Sanitat que demana a les comunitats autònomes comptar com a defuncions per coronavirus els casos confirmats per proves PCR o tests sigui quin sigui el lloc de la mort.  Vergés ha explicat que fins ara el Ministeri demanava les defuncions que tenen lloc en centres sanitaris i ha recalcat que precisament el nou mètode del Govern recull les morts en altres llocs, com en residències o al domicili. La diferència és que el nou recompte a Catalunya, del qual el Govern va començar a donar dades dimecres i que es basa en la informació de les funeràries, també incorpora les morts per causa possible de coronavirus.    Vergés ha explicat que aquest dijous van informar de 4.056 defuncions en centres hospitalaris per positiu de la covid-19 o bé com a sospitós, mentre que amb la nova instrucció, les defuncions són 3.821, que són aquelles defuncions confirmades per proves sigui on sigui on tenen lloc, com hospitals, residències o domicilis.

Summary: Vergés, sobre l'ordre de Sanitat de les dades de coronavirus: "Donarem la informació a tot arreu on calgui"


El ministre de Cultura i Esports, José Manuel Rodríguez Uribes, ha assenyalat que a partir del 22 de juny, quan l'Estat surti del període d'alarma, serà la Generalitat qui decidirà quin tipus de concerts es podran celebrar aquest estiu. Segons el ministre, ja no hi haurà percentatges d'aforament, però les comunitats decidiran en funció de criteris com l'ús de la mascareta i evitar aglomeracions. Per Uribes, la cultura és un dels sectors "més damnificats" per la covid-19, però ha defensat les línies de suport impulsades des del seu govern. En declaracions a RAC1, el ministre s'ha compromès amb el doblatge en català i a treballar perquè les plataformes digitals incorporin al seu catàleg pel·lícules que ja estan doblades en llengua catalana.   El ministre de Cultura i Esports, José Manuel Rodríguez Uribes, s'ha mostrat satisfet per la resposta que s'està donant des de la ciutadania cap al sector de la cultura. "Es nota que la gent té moltes ganes  de tornar a gaudir dels cinemes i els teatres", ha destacat.  El ministre ha explicat que a partir que s'acabi l'estat d'alarma, seran les comunitats autònomes qui autoritzaran els concerts i grans festivals que es puguin celebrar en els propers mesos. Els criteris de prudència que caldrà seguir seran l'ús de la mascareta, el respecte per la distància social i preveure que no es donin aglomeracions en els espais. "Cal seguir obrint espais amb cautela, però sense pausa", ha dit el ministre.  Hi haurà sectors on es podran gestionar millor o pitjor els aforaments, ha destacat José Manuel Rodríguez Uribes, "però ja no hi haurà xifres". Un altre cas són els grans festivals o grans concerts a què s'està acostumat durant l'estiu. "Se'm fa difícil imaginar que es puguin celebrar grans concerts massius en les properes setmanes", ha lamentat el ministre. Però ha afegit que caldrà que es "reformulin", o trobar mecanismes per poder-los ajornar i que es facin més endavant. "La decisió ja no serà del govern de l'Estat, però entenc que es valorarà sota els criteris de prudència", ha afirmat.  L'ús de les plataformes digitals durant el confinament, com Netflix o Movistar+, ha fet aflorar la demanda d'incorporar pel·lícules i sèries en els seus catàlegs en català. El ministre s'ha mostrat compromès amb aquest objectiu, i no només amb el català, sinó també amb l'euskara o el gallec. "Les llengües cooficials són una riquesa com a país", ha destacat el ministre, i s'ha compromès a treballar perquè les plataformes incorporin el català als seus catàlegs.  Uribes també ha posat de relleu que en el paquet d'ajudes d'urgència amb motiu de la pandèmia, que ronden els 80 MEUR, "en l'àmbit del cinema i les sèries, les ajudes són majors quan s'utilitza una llengua cooficial".  Entre els plans de futur del ministeri de Cultura quan els efectes de la pandèmia s'hagin començat a resoldre, hi ha establir la capitalitat compartida cultural i científica entre Barcelona i Madrid.

Summary: Uribes: "La Generalitat decidirà quin tipus de concerts es fa a l'estiu seguint criteris per evitar les aglomeracions"


UGT i CCOO a Tarragona volen dedicar l'1 de Maig a "homenatjar" i posar en valor tots els treballadors dels serveis essencials en la crisi del coronavirus. Sota el lema 'Salut, treball i justícia social. La prioritat és la vida', s'ha convocat una manifestació i una lectura de manifest virtuals a Tarragona, en una convocatòria que s'estén arreu del país. L'altre element reivindicatiu de la jornada d'aquest divendres és la "urgència extrema" dels treballadors a l'atur. Segons els sindicats, la meitat dels 41.000 aturats al Camp de Tarragona no perceben cap tipus de prestació. UGT i CCOO consideren que aquesta crisi ha fet aflorar "vells debats", com les retallades en sanitat, que cal aprofitar per reobrir i afrontar amb les administracions.

Summary: UGT I CCOO a Tarragona plantegen l'1 de Maig com un "homenatge" als treballadors essencials en la crisi del coronavirus


El Museu d'Art Contemporani de Barcelona (MACBA), junt amb l'Arxiu Històric de la ciutat, mantenia la vaga indefinida per les condicions laborals dels treballadors subcontractats per l'empresa Ciut'art. No obstant això, el sindicat SUT ha anunciat la suspensió cautelar de la vaga al MACBA en vista del compromís dirigit als treballadors de la nova adjudicatària del servei al MACBA, MagmaCultura. De fet, a partir d'aquest dissabte MagmaCultura serà l'encarregada dels serveis de recepció, venda d'entrades i educadors al MACBA. El museu ha explicat que MagmaCultura ha procedit a la subrogació a tot el personal d'alta en el servei, a augmentar el salari i mantenir jornades i horaris de treball. Per altra banda, el sindicat ha assenyalat que es manté la vaga de l'Arxiu Històric i ha anunciat que els empleats de la Fundació Miró subcontractats a l'empresa Ciut'art faran vaga a partir del pròxim dimarts i afecta als que treballen en l'atenció al públic, control de sales i recepció d'aquest museu. El gerent del MACBA, Josep Maria Carreté, va apuntar el passat 19 de setembre, que la vaga anava en contra de Ciut'art, que no s'havia presentat al concurs per seguir al museu. Per tant, va assenyalar que "aquesta empresa no treballarà aquí i la nova que entri arribarà amb aquestes condicions laborals molt millorades en relació les que tenien".  A partir d'aquest dissabte MagmaCultura serà l'encarregada dels serveis de recepció, venda d’entrades i educadors al MACBA. El museu considera que "amb aquesta adjudicació i les millores que comporta es podrà donar per finalitzat el conflicte laboral en contra de Serveis Educatius Ciut'Art, antiga empresa adjudicatària". En aquest sentit, MagmaCultura ha traslladat al MACBA que "la seva prioritat és vetllar per les millors condicions possibles pels seus treballadors i restablir la normalitat en els serveis adjudicats al MACBA". El MACBA ha explicat que MagmaCultura ha procedit a la subrogació a tot el personal d'alta en el servei; a augmentar el salari: als educadors l'augment salarial és d'un 44,7% i això representa percebre un increment mínim mensual d'entre 340 i 516 euros, en funció de la dedicació horària. A la venda d'entrades i recepció, l'augment salarial és d'un 33,5% i representa percebre un increment mínim mensual d'entre 208 i 315 euros. Així es mantenen jornades i horaris de treball. Posteriorment, SUT ha anunciat que els treballadors del MACBA suspenen la vaga després de 65 dies, però mantenen la de l'Arxiu Històric. Així mateix, ha alertat: "Encara que s'obtenen millores salarials amb el canvi d'empresa i la manifestació d'intencions de la subrogació per part de la nova adjudicatària, la taula reivindicativa no ha estat  plenament satisfeta. En els horaris i comunicacions enviades per la nova adjudicatària hi ha elements que contradiuen aquests enunciats generals". Per això, la suspensió cautelar de la vaga té com a objectiu donar un termini per tal que la nova adjudicatària corregeixi "les irregularitats detectades. En cas que no es corregeixin o es constati que les manifestacions de Magmacultura no són certes, la suspensió cautelar s'aixecaria, reprenent la vaga indefinida al MACBA". Per altra banda, el Sindicat SUT ha ampliat la convocatòria de vaga indefinida a la Fundació Miró, a petició de l'assemblea realitzada pels treballadors subcontractats a l'empresa Ciut'art que treballen en l'atenció al públic, control de sales i recepció d'aquest museu.

Summary: Els treballadors del MACBA suspenen la vaga després de 65 dies, però mantenen la de l'Arxiu Històric


El ministre de Defensa en funcions, Pedro Morenés, que aquest dimecres ha visitat la caserna del Bruc de Barcelona, ha descartat la seva cessió a la ciutat de Barcelona mentre "tingui una utilitat operativa tant evident". Tot i que és una demanda que diferents alcaldes de la capital catalana i líders polítics han formulat en múltiples ocasions els últims anys, l'últim d'ells el candidat de CDC a les eleccions generals, Francesc Homs, el passat mes de març, el ministre ha assenyalat que els problemes de finançament de les forces armades fan inviable cedir una unitat militar operativa com la caserna del Bruc. "Hem de prioritzar la inversió en la formació de la nostra gent que defensa Espanya a les operacions exteriors", ha puntualitzat. Sobre l'actuació dels Mossos d'Esquadra durant els aldarulls al barri de Gràcia de la setmana passada, Morenés ha assenyalat que no li correspon a ell fer valoracions, però si que ha destacat la importància de "garantir l'estat de dret". " És el garant de la nostra llibertat, pau i democràcia i tot el que no sigui defensar-lo quan cal fer-ho és no complir amb la responsabilitat i les obligacions que tots tenim", ha reblat.

Summary: Morenés descarta la cessió de la caserna del Bruc a la ciutat de Barcelona perquè "té una utilitat operativa molt evident"


El portaveu de Ciutadans al Parlament, Carlos Carrizosa, ha demanat al president de la Generalitat, Carles Puigdemont, que assisteixi a la conferència de presidents autonòmics d’aquest dimarts convocada pel govern espanyol i renunciï a la conferència del pròxim 24 de gener a Brussel·les, on farà pedagogia del referèndum junt amb el vicepresident i conseller d’Economia, Oriol Junqueras, i el conseller d’Acció Exterior,Raül Romeva. Segons Carrizosa, faran “propaganda de qüestions que no afecten els catalans”. D’altra banda, el portaveu parlamentari també s’ha referit als pressupostos, que es debaten aquesta setmana en diferents comissions del Parlament, i ha dit que són uns comptes “per a la independència i pensats per satisfer la CUP” i “no per millorar la sanitat, l'educació o els serveis socials”, motiu pel qual ha comentat que ha presentat una esmena a la totalitat. En una roda de premsa al Parlament, Carrizosa ha criticat la reiterada negativa del President d'assistir a la reunió prevista per demà al Senat on es debatrà “sobre un millor sistema de finançament per a les Comunitats Autònomes”, ja que actualment és un “sistema opac” que “no satisfà les necessitats de tots els ciutadans”. Sobre els pressupostos, a més d’anunciar l’esmena a la totalitat, Carrizosa ha reiterat que, en el cas que s'aprovin els comptes, el seu partit demanarà un dictamen al Consell de Garanties Estatutàries (CGE) perquè, des del seu punt de vista, “no s’adeqüen a la Constitució ni a l’Estatut de Catalunya”.

Summary: C’s demana a Puigdemont que assisteixi a la conferència de presidents autonòmics i que renunciï a l'acte de Brussel·les


L'Ajuntament de Barcelona impedirà reobrir la Llibreria Europa a la seva ubicació actual, al barri de Gràcia, perquè no té llicència. Després de ser precintada per ordre judicial fa uns dies, arran d'una operació policial contra la difusió del discurs de l'odi, ara el consistori pretén que l'establiment no torni a obrir les portes, almenys en la seva ubicació actual, ja que el nou Pla d'Usos de Gràcia no permet obrir establiments de concurrència pública al carrer Sèneca. Entitats antifeixistes i antiracistes han donat suport al consistori en aquesta mesura. El tinent d'alcalde Jaume Asens ha explicat aquest dimarts que l'Ajuntament va obrir el mes de març un expedient en descobrir que l'establiment no tenia llicència. A més, ha opinat que la llibreria era "un espai pantalla" per amagar la veritable activitat del local, la sala de conferències, on se solen fer xerrades sobre temes d'interès per la ultradreta i els neonazis. En el marc d'una prova pilot de col·laboració amb la Fiscalia de Delictes d'Odi, el consistori va comunicar el fet al ministeri públic, que va demanar a l'Ajuntament que aturés l'expedient sancionador perquè hi havia oberta una investigació judicial de caire penal per difusió del discurs de l'odi. Els Mossos d'Esquadra van entrar al local el 8 de juliol i van detenir diverses persones i van decomissar nombrós material i llibres d'ideologia feixista. El seu propietari, Pedro Varela, no va ser localitzat, i es va presentar voluntàriament una setmana més tard al jutjat, que li va fixar 30.000 euros de fiança per evitar la presó provisional. La policia catalana sosté que a través de la llibreria i de la pàgina web de l'associació Ojeda es dedicaven a vendre i distribuir material que promou l'odi i la discriminació, així com a difondre idees també encaminades cap a aquesta finalitat. L'Ajuntament es personarà com a acusació en la causa penal oberta contra la llibreria, "quarter general de l'extrema dreta a Barcelona", i els dirigents de l'associació, en el marc d'una "actuació més proactiva" contra les activitats i expressions de xenofòbia, homofòbia, masclisme i altres discriminacions.  Asens ha explicat que l'establiment, que funcionava des del 1992 com a seu de l'associació ultradretana CEDADE, mai ha tingut llicència. Es va obrir un expedient l'any 1999 que es va tancar sense massa explicació l'any 2000. Des d'aleshores no s'havia tornat a inspeccionar el local ni la seva documentació. Amb la reforma del Codi Penal del juliol de l'any passat, també les persones físiques poden ser condemnades, cosa que ha facilitat el tancament del local del carrer Sèneca. Així, també s'ha pogut aplicar als detinguts i a Varela el delicte d'associació il·lícita, així com el de negar l'Holocaust, que fins ara no era delicte. Entitats com SOS Racisme, Unitat contra el Feixisme, Amical Mauthausen, la CUP i Musulmans contra la Islamofòbia, han donat suport a l'Ajuntament en aquesta decisió.

Summary: L'Ajuntament de Barcelona impedirà reobrir la Llibreria Europa per manca de llicència


La Junta de Directors de Catalunya considera "il·legal" incloure el castellà com a llengua vehicular en la preinscripció escolar perquè, segons ha apuntat el seu portaveu, Artur Ramírez, "per modificar la preinscripció s’ha de modificar la LEC". En declaracions aquest divendres a Rac1, Ramírez ha qualificat d'“irresponsable i indignant” la proposta del Ministeri d'Educació i ha assegurat que "no hi ha infraestructures per fer dues línies" d'ensenyament amb el català i el castellà. "És una mesura no educativa, potenciadora de diferències, no integradora, sectària, no cohesionadora i potenciadora de conflictes a nivell organitzatiu i a nivell de relació entre els alumnes", ha subratllat el portaveu de la Junta de Directors, que s'ha mostrat convençut que "si hi hagués Govern, això no s'estaria plantejant". Ramírez ha dit que la proposta que ha fet aquest dijous eel Ministeri d'Educació és "irresponsable" i "indignant per la majoria dels docents" que treballen en l'educació a Catalunya i "trenca", ha assenyalat" un "consens existent" dins la comunitat educativa a nivell polític. El portaveu de la Junta de Directors ha remarcat que la LEC regula "clarament" la preinscripció i ha recordat que hi ha una sentència del Suprem que avala el sistema educatiu català. El portaveu de la Junta de Directors ha assegurat que "a priori no hi ha infraestructures per fer dues línies". "Què volen separar els nens per raons de llengua?", s'ha preguntat. "És una mesura no educativa, potenciadora de diferències, no integradora, sectària, no cohesionadora i potenciadora de conflictes a nivell organitzatiu i a nivell de relació entre els alumnes", ha afirmat. En aquest sentit, Ramírez ha denunciat que l'Estat pretén separar els nens en classes de catalans i castellans "quan en aquest país ja estem parlant de plurilingüisme". "Els alumnes surten de l'escola amb un nivell igual de català que de castellà. És una mentida dir que no és així", ha sentenciat.


La consellera de la Presidència, Neus Munté, ha defensat que el Govern actuï “amb astúcia” i treballi amb “màxima discreció” perquè els catalans puguin votar en un referèndum el 2017. D’aquesta manera, la també portaveu del Govern s’ha referit a l’article conjunt del president de la Generalitat, Carles Puigdemont, i del vicepresident, Oriol Junqueras, a ‘El País’, en què demanen al govern espanyol un referèndum acordat i avisen que es farà en qualsevol cas. Munté ha explicat que l’article deixa clar que el Govern farà el que estigui a les seves mans per poder celebrar el referèndum i ha evitat fixar una data. Segons Munté, pot ser incompatible posar data al referèndum mentre s’està demanant diàleg al govern espanyol.

Summary: Munté defensa que el Govern prepari el referèndum amb “astúcia i discreció”


El portaveu dels comuns al Congrés alerta que hi ha perill que es "congelin" les negociacions entre PSOE i ERC ACN Barcelona.-El portaveu d'En Comú Podem al Congrés, Jaume Asens, ha defensat en una entrevista a l'ARA que "caldran els vots d'ERC tota legislatura". En un context de negociacions entre PSOE i ERC per a la investidura, Asens ha avisat que les converses "van més lentes del que la majoria de ciutadans desitjaven" i ha afegit que "hi ha perill que es congelin i això dificulti un govern de progrés". Segons ha argumentat, amb el temps poden sorgir "desconfiances i retrets" i ha posat d'exemple que la moció de censura contra Mariano Rajoy va tirar endavant perquè va ser "llampec". D'altra banda, ha considerat "raonable" que algú de l'espai dels comuns sigui ministre en el futur govern espanyol. Asens ha defensat que l'acord amb ERC no s'haurà de produir només ara per a la investidura sinó tota la legislatura. "De fet, al llarg de tota la investidura caldran els vots d'ERC i és un error pensar que tot ens ho juguem en la investidura", ha afirmat. El portaveu d'En Comú Podem  s'ha dirigit a ERC per demanar que siguin conscients de la "responsabilitat històrica". "ERC ha de tenir sentit d’oportunitat, del moment històric i de la institucionalitat. Ha d’aixecar la vista i prendre consciència del que està en joc. Tenim al davant una extrema dreta molt envalentida i la millor manera de frenar-la és fer un cordó sanitari amb un govern progressista", ha avisat. Pel que fa a la possibilitat que hi hagi un membre dels comuns al capdavant d'un ministeri, Asens ha defensat que tant PSOE com Unides Podem han baixat en les darreres eleccions i ha reivindicat que en Comú Podem ha resistit i ha aguantat la posició. "Tenim prou forà per reclamar aquest ministeri", ha afegit per després remarcar que seria la primera vegada amb molt temps que hi hagi algun representant d'algun partit sobiranista al govern d'Espanya.

Summary: Jaume Asens: "Caldran els vots d’ERC tota la legislatura"


La vicepresidenta del govern espanyol, Soraya Sáenz de Santamaría, ha defensat aquest dijous al Senat les mesures del seu executiu per a l’aplicació del 155 per la necessitat d’”orbrir una nova etapa” per “tornar a la senda de legalitat” i fer respectar la “convivència i la concòrdia” a Catalunya. En el seu discurs davant la Comissió conjunta del Senat, ha afirmat que a Catalunya cal “recuperar la senda de la legalitat i de la convivència, preservar la recuperació econòmica i la tranquil·litat de les famílies” a més de “celebrar eleccions en situació de normalitat política i neutralitat institucional”. Segons Sáenz de Santamaría, el 155 no es planteja “com el principi d’un nou centralisme” sinó com la fi “d’una reiterada desobediència a la llei” i per “protegir l’autogovern de Catalunya davant el desgovern dels independentistes”. “Estem donant un pas a favor de l’Estat de dret” i “a favor de la diversitat i pluralitat”, perquè “no estem parlant d’idees i ideologies”, sinó “de principis bàsics per a la convivència, respecte i llibertat”, ha dit.

Summary: Sáenz de Santamaría defensa al Senat el 155 per “obrir una nova etapa” i “tornar a la senda de legalitat”


La companyia assegura que més d'un centenar de persones han acceptat les noves condicions ACN Barcelona.-El cap de Recursos Humans de Ryanair, Darrell Hugues, ha negat aquest dimecres que la companyia hagi sotmès als treballadors de la base de Girona a coaccions i ha assegurat que les novacions de contracte s'han fet d'acord amb la legislació espanyola. En roda de premsa des de Barcelona, Hugues ha explicat que ja ha rebut la carta d'Inspecció de Treball del Ministeri i ha assenyalat que la modalitat de fixes discontinus ja s'ha utilitzat "gran part de l'any" a la base de Vilobí d'Onyar i en d'altres estacionals, com la de Palma de Mallorca. "No és una qüestió de negociar, és un contracte molt simple", ha continuat el responsable de recursos humans "i la gent té l'opció d'acceptar-lo o no, i la gran majoria ho ha fet", ha afirmat el directiu de Ryanair. Tot i que no ha volgut entrar en detalls, ha comentat que són "més de 100" i que seran "suficients" per garantir el funcionament de la base, de manera que no preveu noves contractacions per substituir els qui siguin acomiadats a partir del gener. Els directius de Ryanair s'han referit a la crisi dels Boeing 737 max com el principal causant del tancament de bases de la companyia arreu d'Europa, del qual Girona se n'ha salvat al darrer moment després d'un polèmic canvi en les condicions dels treballadors, ja que passen a ser fixos a fixos discontinus, a més de perdre l'antiguitat, entre d'altres. El cap de Recursos Humans, Darrer Hugues, ha defensat la legalitat de la proposta tot i els expedients que mantenen oberts el govern espanyol i la Generalitat i ha deixat clar que "no és una qüestió de negociar" sinó "d'acceptar o no" el contracte que ofereix l'aerolínia. Segons ha assegurat, més de 100 treballadors ja ho han fet i estan "contents" per poder conservar la feina. Hugues ha afegit que el model fix discontinu també s'ha utilitzat a l'Aeroport de Palma de Mallorca i en d'altres més estacionals d'arreu d'Europa. Segons ha dit, aquest és un tret que "malauradament s'ha d'afrontar" en el cas de Girona i que el seu objectiu seria que pogués operar tot l'any. A més, ha insistit que és un tipus de contracte molt habitual a l'Estat, en especial en el sector del turisme. De moment, la companyia té previst deixar un avió a Vilobí d'Onyar durant l'hivern i augmentar fins a cinc a l'estiu. Així mateix, l'aerolínia no descarta utilitzar aparells d'altres companyies del hòlding, com Malta Air i Lauda perquè operin des de Girona. L'aerolínia tenia previst incorporar a la seva flota més de 200 Boeing 737max a la seva flota en els pròxims anys, dels quals 58 havien de ser per al 2020 i acabaran sent només "entre 0 i 10", segons el responsable de màrqueting, Kenny Jacobs, que es traduirà en un 3% el descens de passatgers en els aeroports de Barcelona, Girona i Reus davant el 2% de la mitjana a tot l'Estat. La multinacional nord-americana va suspendre la producció d'aquest model però pel cap de màrqueting de Ryanair, Kenny Jacobs, això no serà un problema i ha assegurat que ha sigut perquè hi ha una manca d'espai per estacionar el avions ja construïts però que no poden volar. D'altra banda, els directius de la companyia han explicat que s'han reunit amb el secretari de Mobilitat i Infraestructures, Isidre Gavín, i han assegurat que la relació amb la Generalitat "és molt bona". A més, han demanat que Aena pugui bonificar part de les taxes a aeroports estacionals de la mateixa manera que ho fa amb les illes. Compra d'Air Europa per part d'IAG El cap de màrqueting de Ryanair, Kenny Jacobs, també ha valorat la compra d'Air Europa per part d'IAG i ha qualificat l'operació de "molt intel·ligent". Aquest nou escenari, segons Jacobs, segurament obligarà a Air Europa a alliberar alguns slots i ha qualificat Air Europa de companyia "excel·lent". "És una mostra de la consolidació que s'està donant (al sector), no només en companyies financerament dèbils sinó fortes com Air Europa", ha subratllat. Noves rutes a l'estiu del 2020 Ryanair també ha donat a conèixer el calendari d'estiu per a l'estiu que ve a Barcelona, on oferirà dos destinacions més a Atenes i Riga, amb tres i dos vols setmanals, respectivament; i noves freqüències a Colònia, Cracòvia i Màlaga. En total, seran 52 rutes amb 7,8 milions de passatgers anuals. Des de Girona, Ryanair volarà a l'Alguer i a Londres Southend, amb tres i dos vols setmanals, i oferirà un trajecte diari a Bristol. En total, seran 41 rutes que preveuen transportar 1,1 milions de persones.  Per últim, des de Reus, afegirà vols a Londres Stansted, amb quatre vols a la setmana. En total, seran 13 rutes i 420.000 passatgers.

Summary: Ryanair nega coaccions als treballadors de la base de Girona i defensa que els canvis de contracte són legals


El nombre de víctimes per coronavirus a la residència d'avis de Capellades ha pujat fins a 13. A les 6 víctimes que ja es van fer públiques dijous de la setmana passada, aquest dilluns se n'hi havien sumat 6 més que s'haurien produït en els darrers dies. Però aquesta matinada, el consistori ha actualitzat la informació i ha afegit 1 defunció més. Així, el còmput global ascendeix a 13. La residència de la localitat anoienca téapacitat per a 83 persones. Davant del possible contagi a altres usuaris s'ha habilitat la primera planta per confinar-los i és allà on s'està realitzant un control mèdic intensiu. Del control se n'està fent càrrec el personal mèdic del CAP de Capellades, conjuntament amb la infermera del centre.

Summary: Puja a 13 el nombre de víctimes per coronavirus a la residència de Capellades


Els Mossos d’Esquadra i la Guàrdia Civil han detingut aquest dilluns un noi de 25 anys acusat de segrestar la seva companya sentimental a Sant Carles de la Ràpita (Montsià). Diumenge a la nit una dona va denunciar a la Guàrdia Civil de Castelló el segrest de la seva neboda. Segons la denunciant, el segrestador era el company sentimental de la noia i demanava 5.000 euros per deixar-la en llibertat i no causar-li cap mal. Cap a dos quarts de deu del matí d’aquest dilluns, una patrulla dels Mossos ha enxampat el sospitós, acompanyat de la víctima, a l’interior d’un vehicle aparcat al carrer Marquès de Valterra, a Sant Carles de la Ràpita. Immediatament, els agents han detingut el noi per un suposat delicte de segrest i han alliberat la noia. La víctima, que té 24 anys i és de nacionalitat romanesa, l’han traslladada a l’Hospital Verge de la Cinta de Tortosa amb ferides lleus. Per la seva banda, el detingut, de 25 anys i nacionalitat marroquina, passarà a disposició del jutjat de guàrdia d’Amposta en els propers dies.

Summary: Detingut per segrestar la seva companya sentimental a Sant Carles de la Ràpita


El deute de la Seguretat Social espanyola s'ha disparat en un any un 50,4% i assoleix els 52.445 milions d'euros durant el tercer trimestre, un màxim històric, segons dades publicades aquest divendres pel Banc d'Espanya. L'augment es deu als préstecs concedits per l'Estat a la tresoreria de la seguretat social entre juny i novembre del 2018 en el marc dels pressupostos del 2018, i els concedits mensualment entre març i setembre del 2019 en el context de pròrroga pressupostària. En el mateix període, el deute de totes les administracions públiques sobre el PIB es va reduir 1,1 punts percentuals fins al 97,8%. D'altra banda, Catalunya continua sent la comunitat que concentra més deute amb 78.600 milions d'euros, tot i haver aconseguit reduir la xifra respecte al trimestre anterior (72.900 milions). En termes absoluts, el deute públic es va reduir en 3.595 milions d'euros entre juliol i setembre en comparació amb el trimestre anterior fins als 1.208.000 milions d'euros. En canvi, interanualment sí que va augmentar 30.000 milions d'euros (+2,5%). El deute de l'administració espanyola central va créixer un 2,4% interanual fins als 1.074.000 milions d'euros aquest mes de setembre. El deute de la Seguretat Social espanyola es va disparar un 50,4% durant el tercer trimestre de l'any i ha assolit els 52.445 milions d'euros, un màxim històric. En total, el deute de les comunitats autònomes es va enfilar fins als 298.000 milions d'euros, amb un augment interanual de l'1,9%. Catalunya continua sent la comunitat que concentra més deute amb 78.600 milions d'euros, tot i haver aconseguit reduir la xifra respecte al trimestre anterior (72.900 milions). Segueixen la classificació de territoris més endeutats el País Valencià (47.877 milions), Andalusia (35.770 milions) i Madrid (33.692 milions). D'altra banda, les corporacions locals i ajuntaments han arribat al tercer trimestre de l'any amb 25.000 milions d'euros de deute, un 9,8% menys que la xifra registrada fa un any. Entre les poblacions més endeutades hi ha Madrid amb un deute de 2.631 milions d'euros, seguida de Saragossa (825 milions) i Barcelona (794 milions).

Summary: El deute de la Seguretat Social es dispara un 50,4% en un any fins als 52.000 MEUR


En Comú Podem i Units Podem han registrat aquest dimarts el 'grup confederal' que formaran al Congrés dels Diputats. Davant l'anunci del PP, PSOE i C's de tancar la porta a la seva petició, la confluència de Xavier Domènech ha renunciat a demanar grup propi a canvi d'un acord amb Units Podem. El diputat d'En Comú Podem Josep Vendrell ha expressat la seva "satisfacció" per l'acord que segons ha apuntat assegura als seus representants "visibilitat" i "veu pròpia" a la cambra baixa. Xavier Domènech ocuparà la tasca de portaveu adjunt d'un grup presidit per Pablo Iglesias on Íñigo Errejón farà de portaveu. Vendrell ha criticat que PSOE i PP tanquin la porta al grup per a la seva confluència però no al grup propi per al Partit Demòcrata Català (PDC). Un grup, ha assegurat, que és fruit del "tripijoc parlamentari" i que sorgeix d'una interpretació "arbitrària" del reglament del Congrés.  Els membres del 'Grup Confederal d'Units Podem – En comú Podem' han esgotat el termini per registrar la seva petició. El portaveu del grup, Íñigo Errejón, ha assegurat en roda de premsa que el grup es regirà pels "mateixos criteris" que ho va fer la passada legislatura, i davant les "dificultats" de les confluències per formar grups propis reflectirà "la convivència i la cooperació des del respecte a l'àmbit de decisió" d'uns subjectes polítics que "anem junts i que som més forts precisament perquè anem junts en la nostra diversitat".  "Satisfacció" a En Comú Podem En roda de premsa Vendrell ha lamentat que no s'hagi pogut complir "l'objectiu polític" de disposar de grup propi i ho ha atribuït a la posició del PP, PSOE i C's. "Nosaltres sabíem que l'única manera d'aconseguir el grup propi era amb una majoria favorable a la Mesa", ha dit. Malgrat tot, ha expressat la "satisfacció" d'En Comú Podem per presentar el 'grup confederal' perquè "garanteix el pes polític i la veu pròpia d'En Comú Podem".  "Garanteix la visibilitat del propi nom d'En Comú Podem, la visibilitat dels nostres portaveus i de Xavier Domènech, la visibilitat a les comissions i a la tasca ordinària i als debats parlamentaris", ha dit, "i per tant ho presentem amb alegria i satisfacció".  Segons Vendrell, el 'grup confederal' reflecteix "una determinada manera d'entendre les relacions de les diferents nacions que composen l'Estat espanyol des del reconeixement mutu i la bilateralitat, la plurinacionalitat i la fraternitat". "No és un grup parlamentari com el que voldríem, però és un subgrup parlamentari amb els atributs propis del grup parlamentari", ha dit en referència al rol que En Comú Podem farà dins del grup.  Vendrell ha criticat que PP i PSOE neguin el seu grup i estiguin disposats a permetre el del PDC. "Ens temem que demà veurem una arbitrarietat en el comportament de la Mesa, perquè a nosaltres i a la resta dels companys els números ens sumen, i demà veurem un tripijoc parlamentari perquè Convergència tingui grup a partir dels seus acords i els vots misteriosos a la Mesa".  Ha deixat a l'aire el vot dels dos representants que Podem té a la Mesa del Congrés respecte a aquest grup propi del PDC. "Cal veure en quins termes es produeix la petició", i "com ho presenta Convergència, però nosaltres no podem avalar ni tripijocs ni arbitrarietats".  Al contrari que En Comú Podem, les altres dues confluències, 'A la valenciana' i 'En Marea' han registrat els seus propis grups, que amb tota probabilitat seran rebutjats per la Mesa. Segons Errejón, quan això passi es podran reintegrar si volen al grup d'Units Podem-En Comú Podem amb tots els drets i visibilitat

Summary: En Comú Podem assegura que el 'grup confederal' que ha format amb Units Podem li garanteix "veu pròpia i visibilitat"